
ועדת החוקה, חוק ומשפט 
 17/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 533>
 מישיבת ועדת החוקה, חוק ומשפט 
 יום שלישי, כ"ב בטבת התשע"ב (17 בינואר 2012), שעה 12:00
<סדר היום:>
<צו בתי-המשפט (שינוי התוספת השלישית לחוק), התשע"א-2011>
נכחו:

<חברי הוועדה:> 
דוד רותם – היו"ר

אברהם מיכאלי

אורי מקלב

<מוזמנים:> 
	עו"ד לירון בנית ששון
	–
	ייעוץ וחקיקה, משרד המשפטים

	עו"ד אורית מלמד
	–
	לשכה משפטית, משרד הפנים

	עו"ד נעמה שחל
	–
	לשכה משפטית, המשרד לאיכות הסביבה


<ייעוץ משפטי:>
תמי סלע
<רשמת פרלמנטרית:>
הדר אביב
<צו בתי-המשפט (שינוי התוספת השלישית לחוק), התשע"א-2011>
<היו"ר דוד רותם:>
צו בתי-המשפט, שינוי התוספת השלישית.

<תמי סלע:>
הם יסבירו למה.
<לירון בנית ששון:>
אני אסביר בקצרה: חוק הרשויות המקומיות (אכיפה סביבתית) מסמיך פקחי רשויות מקומיות לפקח ולאכוף הוראות שונות בדברי חקיקה שונים שתכליתם להגן על הסביבה. אותם דברי חקיקה מנויים בתוספת לחוק רשות מקומית (אכיפה סביבתית) והם מוגדרים כחיקוקים סביבתיים. בחלק מהמקרים הפעלת סמכויות אלה גוררת הגשת כתבי אישום לבית-משפט לעניינים מקומיים. סעיף 55 לחוק בתי המשפט קובע באילו עניינים ידון בית-משפט לעניינים מקומיים, וגם מפנה לתוספת השלישית לחוק בתי-המשפט – שם נמנים, בין היתר, אותם חיקוקים סביבתיים.

כעת אנחנו מבקשים להוסיף מספר חיקוקים שמופיעים בתוספת לחוק הרשויות המקומיות, אבל לא מופיעים בתוספת השלישית לחוק בתי-המשפט, דבר שמונע ומנע עד היום הגשת כתבי אישום בגין עבירות אלה.

החיקוקים שאנחנו מבקשים להוסיף הם: פקודת היערות, חוק הגנת הצומח - -
<תמי סלע:>
את מתכוונת: להגיש אותם לבית-המשפט לעניינים מקומיים. עד כה אפשר היה להגיש לבית-משפט שלום.

<לירון בנית ששון:>
כן. 
פקודת היערות; חוק הגנת הצומח, התשט"ז-1956; חוק שמירת הסביבה החופית, התשס"ד-2004; חוק הקרינה הבלתי-מייננת, התשס"ו-2006; וחוק הסדרת הטיפול באריזות לעניין אותן עבירות ספציפיות שמנויות בתוספת חיקוקי הסביבה.
<תמי סלע:>
- - - נחקק אחרי שהם העבירו לנו, אבל הם מבקשים להוסיף גם אותו באותו צו.

<היו"ר דוד רותם:>
טוב.

<לירון בנית ששון:>
כמו כן, אנחנו מבקשים לערוך עוד שני תיקונים בפרט 35 ו-36 ולהתאים את האמור בתוספת חיקוקי סביבה לתוספת השלישית לחוק בתי-המשפט.

<היו"ר דוד רותם:>
מה התיקון שאת ביקשת?

<תמי סלע:>
ביקשתי בפרט 35 במקום: "ו-19", לתקן כמו שמתוקן בפרט 36: "ולפי סעיף 19 לעניין העבירות האמורות בפרט זה". בגלל שזו בעצם עבירה של אחריות מעסיק, והיא צריכה להיות תואמת את העבירות שבסמכות בית-המשפט לעניינים מקומיים לפי הסעיפים הספציפיים ולא מעבר לזה.

<היו"ר דוד רותם:>
וזה מקובל עליכם?

<לירון בנית ששון:>
כן, מקובל.

<היו"ר דוד רותם:>
תודה רבה. מי בעד? 

הצבעה מס' 1
בעד – פה אחד
נגד – אין 

נמנעים –  אין
הצו אושר.
<היו"ר דוד רותם:>
אושר פה אחד.
הישיבה ננעלה בשעה 12:05

